Hlinka, Jozef, poslanec NR SR (2021-11-09):
Vážený pán predsedajúci, vážené kolegyne, kolegovia, dovoľte, aby som na základe konzultácie s vecne príslušným ministerstvom práce, sociálnych vecí a rodiny a odborom legislatívy a aproximácie práva Kancelárie Národnej rady predniesol pozmeňujúci návrh k predloženému návrhu skupiny poslancov Národnej rady Slovenskej republiky na vydanie zákona a pomoci tehotným ženám. Pozmeňujúci návrh je čisto legislatívno-technického charakteru. Ako prvú zmenu navrhujem vykonať v čl. I bod 1 § 2 ods. 2, kde navrhujem nanovo vymedziť okruh oprávnených osôb o tie osoby, ktoré prišli o bývanie z dôvodu narušenia sociálnych alebo rodinných vzťahov z dôvodu tehotenstva. Ďalej do návrhu zákona navrhujem zapracovať pripomienku odboru legislatívy a aproximácie práva, ktorý upozornil, že v návrhu zákona sa používa pojem „krajina trvalého pobytu matky“, pričom tento pojem nie je v zákone definovaný. V tejto súvislosti poukazujem na § 9 ods. 1 písm. a) v čl. II 18 bod, ktorý používa pojem „cudzina“. Z dôvodu zachovania jednotnosti terminológie odporúčam zjednotenie týchto pojmov. Navrhujem slovo „krajina“ nahradiť slovom „štát“ v súlade s navrhovaným ustanovením § 3 ods. 3 písm. e). Taktiež navrhujem posunutie účinnosti ustanovení, ktoré sa týkajú zmien v zákone o príspevku pri narodení dieťaťa súvisiaci so zavedením nového príspevku, príplatku k príspevku pri narodení dieťaťa. Z predmetného návrhu zákona vyplýva, že ministerstvo práce vydá všeobecne záväzný právny predpis, ktorý bude upravovať, čo je zdravotným znevýhodnením na účely poskytovania tohto príspevku. Vzhľadom na skutočnosť, že doposiaľ nie je zrejmé, čo by malo byť obsahom tohto všeobecne záväzného právneho predpisu a taktiež samotnú dĺžku legislatívneho procesu, ktorý tento predpis musí prejsť navrhujem posunúť účinnosť týchto ustanovení na 1. januára 2023. Zároveň si vás dovolím informovať, že 1. apríla 2022 nadobudne účinnosť novela zákona o príspevku pri narodení dieťaťa, ktorá obsahuje zavedenie proaktívnej služby. Úpravy v príslušnom informačnom systéme ministerstva, ktoré súvisia s novelou zákona, sú rozsiahle a menia podstatu priznania výplaty príspevku pri narodení dieťaťa. Po nasadení úprav informačným systémom ministerstva ich bude potrebné odsledovať v praxi, pričom ministerstvo práce musí byť súčinné pri riešení prípadných nezrovnalostí. V predmetných bodoch v čl. II sa znova upravuje zákon o príspevku pri narodení dieťaťa. V tomto kontexte zapracovanie úprav informačných systémov ministerstva práce súvisiacich s následnou novelou zákona v priebehu jedného mesiaca od účinnosti predchádzajúcej novely zákona je nerealizovateľné. Z dôvodu zabezpečenia dostatočne dlhej legisvakačnej doby sa navrhuje posunutie účinnosti čl. I od 1. januára 2023. Z dôvodu zabezpečiť naplnenie účelu návrhu zákona – utajiť pôrod v čo možno najväčšej miere navrhujem v zákone o zdravotnej starostlivosti, službách súvisiacich s poskytovaním zdravotnej starostlivosti a zmene a doplnení niektorých zákonov upraviť tak, aby bol utajený pôrod potvrdzovaný ako dočasná pracovná neschopnosť. Navrhujem to z toho dôvodu, aby tehotná poistenkyňa, ktorá požiada o utajenie svojej osoby v súvislosti s pôrodom, bola zamestnávateľom ospravedlnená v práci z dôvodov už aktuálne zákonom definovanej všeobecnej dôležitej osobnej prekážky v práci, dočasnej pracovnej neschopnosti. V predloženom návrhu nebola táto problematika vôbec riešená, čo by znamenalo, že tehotná zamestnankyňa by nemala na základe čoho ospravedlniť svoju neprítomnosť v práci. V zmysle uvedeného navrhujem, aby nárok na nemocenské vznikol rovnako ako v súčasnosti na základe potvrdenej dočasnej pracovnej neschopnosti. V súlade s pripomienkou, ktorú kladiem vo svojom stanovisku odboru legislatívy a aproximácie práva Kancelárie Národnej rady k predloženému návrhu poslaneckého zákona, sa rieši aj vypustenie úpravy čl. I, bod 3, ktorá sa v kontexte návrhu na vypustenie prvej vety v § 48 ods. 2 stávajú vzťahu k druhej vete k § 48 ods. 3 poslaneckého návrhu nadbytočné vzhľadom na zákon o sociálnom poistení ustanovenie podmienky pre nárok na nemocenské. Pán predsedajúci, teraz si dovolím prečítať môj pozmeňovací návrh. Pozmeňujúci návrh poslanca Národnej rady Slovenskej republiky Jozefa Hlinku k návrhu skupiny poslancov Národnej rady Slovenskej republiky na vydanie zákona o pomoci tehotným ženám, tlač 665. 1. V čl. I 1. bode, § 2 ods. 2 písm. j) znie: „j) z dôvodu narušenia sociálnych alebo rodinných vzťahov z dôvodu tehotenstva.“ Tento bod nadobúda účinnosť 1. januára 2023, čo sa premietne do článku upravujúceho účinnosť. 2. V čl. II 8. bode, § 3 ods. 3 písm. e) sa slovo „krajine“ nahrádza slovom „štáte“. 3. V čl. II sa 34. bod dopĺňa § 16c, ktorý vrátane nadpisu znie: „§ 16c Prechodné ustanovenie k úpravám účinným od 1. januára 2023 Ak sa dieťa narodilo pred 1. januárom 2023, nárok na príplatok k príspevku pri narodení dieťaťa nevzniká.“ Doplnenie § 16c sa premietne aj do druhej vety 34. bodu. § 16c nadobúda účinnosť 1. januára 2023, čo sa premietne do článku upravujúceho účinnosť. 4. Čl. IV sa vypúšťa. Nasledujúce články sa primerane preznačia, čo sa premietne do článku účinnosti. 5. V článku V sa za bod 5 vkladajú nové body 6 a 7, ktoré znejú: „6. V § 12a odsek 4 znie: „(4) Dočasná pracovná neschopnosť sa začína dňom, a) od ktorého žena požiadala o utajenie svojej osoby v súvislosti s pôrodom; dočasná pracovná neschopnosť začína najskôr od začiatku 21. týždňa tehotenstva a končí najneskôr 14. dňom po dni pôrodu alebo odvolaním žiadosti o utajenie pôrodu, b) v ktorom príslušný ošetrujúci lekár zistil chorobou podľa medzinárodnej klasifikácie chorôb (§ 3 ods. 1), ktorá vyžaduje dočasnú pracovnú neschopnosť; ak sa zdravotná starostlivosť poskytne zamestnancovi po odpracovaní jeho pracovnej zmeny, dočasná pracovná neschopnosť sa začína nasledujúcim kalendárnym dňom.“.“ 7. V § 12a ods. 7 sa slovo „choroby“ (2x) nahrádza slovami „dočasnej pracovnej neschopnosti“ (2x).“ Nasledujúce body čl. V sa primerane preznačia, čo sa premietne do článku o účinnosti. 6. V čl. XIII sa za slová „1. mája 2022,“ vkladajú slová „okrem čl. I, čl. II bodov 1 až 9, 12 až 33, ktoré nadobúdajú účinnosť 1. januára 2023“. Ďakujem za pozornosť.